钦定古今图书集成/明伦汇编/官常典/第094卷 > 睿宗皇帝宗尧
## 钦定古今图书集成/明伦汇编/官常典/第094卷 > 睿宗皇帝宗尧

按《金史世纪》：“睿宗立德显仁启圣广运文武简肃皇
帝，讳宗尧，初讳宗辅，本讳讹里朵。大定上尊谥，追上
今讳。魁伟尊严，人望而畏之。性宽恕好施惠，尚诚实。
太祖征伐四方，诸子皆总戎旅，帝常在帷幄。天辅六
年，太祖亲征，太宗居守黄龙府，安福哥诱新降之民
以叛，帝与乌古迺讨平之。南路军帅鹘实荅以赃败”，
帝往阅实之，咸称平允。天会五年，宗望薨，帝为右副
元帅，驻兵燕京。十一月，分遣诸将伐宋，帝发自河间，
徇地淄、青宋马括兵二十万至乐安，帝率师击破之。
闻宋主在扬州，时东作方兴，留大军夹河屯田而还，
军山西。二月，移剌古破宋台宗隽、宋忠军五万于大
名，明日再破之，获宗隽、忠而还。冀州人乘夜出兵袭
照里营，照里击败之。宋主奉表请和，密书以诱契丹、
汉人。诏伐宋，帝发自河北，降滑州，取开德府，攻大名
府，克之，河北平。初伐宋，河北、河东诸将议不决，或欲
先定河北，或欲先平陕西，太宗两用其策。而宗翰来
会于濮。既平河北，遂取东平及徐州，尽得宋人江淮
运致金币在徐州官库者，分给诸军，而刘豫遂以济
南降。使拔离速等袭宋主于扬州，而宋主闻之，比拔
离速至扬州，前夕已渡江矣。宋主乃贬去帝号，再以
书来请存社稷，语在《宗翰传》中。既而宗弼追宋主，宋
主渡江，入于杭州，复遁入海，宗弼乃还。于是娄室所
下陕西城邑辄叛，宗翰等曰：“前讨宋，故分西师合于
东军”，而陕西五路兵力雄劲，当并力攻取。令挞懒抚
定江北，宗弼以精兵二万先往洛阳，以八月往陕西。
或使宗弼遂将以行，或宗辅、宗翰、宗尹中以一人往。
上曰：“娄室，往者所向辄办，今专征陕右，岂倦于兵而
自爱邪？卿等其戮力焉。”由是诏帝往。是时，宋张浚兵
取陕西，帝至洛水治兵。张浚骑兵六万、步卒十二万，
壁富平。帝至富平，娄室为左翼，宗弼为右翼，两军并
进，自日中至于昏暮，凡六合战，破之。耀州、凤翔府皆
来降。遂下泾、渭二州，败宋经略使刘倪军于瓦亭。原
州降。撒离喝破德顺军静边寨，宋泾原路统制张中
孚、知镇戎军李彦琦以城降。宋“秦凤路都统制吴玠
军于陇州境上，招讨都监”马五击走之，降一县而还。
帝进兵“降甘泉等三堡，取保川城，破宋熙河路副总
管军三万，获马千馀，拔安西等二寨，熙州降。”分遣左
翼都统阿卢补、右翼都统宗弼招抚城邑之未下者，
遂得巩、洮、河、乐、西宁、兰、廓、积石等州，定远、和政、甘峪、
宁洮、安陇等城寨及镇堡蕃汉营部四十馀，于是泾
原、熙河两路皆平。撒离喝降庆阳府，慕侑以环州降。
既定陕西五路，乃选骑兵六千，使撒离喝列屯冲要，
于是班师，与宗翰俱朝京师。立熙宗为“谙班勃极烈帝”，为左副元帅。十三年，行次妫州，薨，年四十。陪葬睿
陵。追封潞王，谥襄穆。皇统六年，进冀国王。正隆二年，
追赠太师、上柱国，改封许王。世宗即位，追上尊谥，立
《德显仁启圣广运文武简肃皇帝》，庙号“睿宗。”二年，改
葬于大房山，号景陵。